Kamal Qureshi (SF), 2004-01-22:
I SF glæder vi os over, at forebyggelsen med et sådant forslag bliver sat på dagsordenen.
Vi er glade for, at problemet med tidligere regeringers nedprioritering af forebyggelsen til forhold for den behandlende del af sundhedsvæsenet forhåbentlig kan blive løst, så vi får en anderledes fordeling fremover, ved at vi sætter forebyggelsen højere på dagsordenen. Vi har jo alle sammen gentaget, hvor væsentlig fedmeproblemstillingen er, ikke kun i Danmark, men også i andre vestlige lande.
Vi ved, at der er nogle tal i fru Lone Møllers forslag, der viser, at det måske er halvdelen, der er overvægtige.
Det er i hvert fald i den størrelsesorden, og det er i hvert fald noget, der er et voksende problem, særligt for børn.
Vi ved også, at fedme fører til sukkersyge, hjerte-kar-sygdomme og cancerformer for slet ikke at tale om slidgigt.
Vi ved, at en meget stor del af de behandlinger, som i dag kræver kunstige hofter, kunstige knæ og lignende, kunne have været forebygget, hvis personerne, der nu lider af slidgigt i hofte og knæ, ikke havde været overvægtige.
Så der er ikke nogen tvivl om, at der er god og sund logik og økonomi i at tænke forebyggelse frem for behandling.
Jeg var lige ved at sige, at det kunne være sundt, hvis vi også fik en Bjørn Lomborg på sundhedsområdet, som kunne gå ind og belyse: Hvor er det, vores penge er brugt bedst i forhold til, hvad vi får for dem?
Er det at give 70.000, 80.000, 90.000 kr. til personer, der skal have skiftet hofterne, fordi de har fået slidsygdom i hoften, frem for at sikre, at de får mulighed for at fastholde en normal vægt og ikke får slidsygdomme senere i livet?
Jeg tror ikke, at det kræver forfærdelig store økonomiske beregninger at vise, at pengene er meget bedre givet ud ved at satse på forebyggelsen.
Vi har også peget på en finansiering af et sådant forslag, som der desværre ikke har været opbakning til her i Folketingssalen.
Det er klart, at når vi snakker om, hvordan vi kan finansiere det, er dette, som der bliver peget på fra flere steder, måske ikke det bedste sted at give penge.
SF's forslag om f.eks. at give madordninger til særligt belastede skoler pegede jo specifikt på, at man kunne finansiere en sådan madordning alene, hvis man fjernede pengene til gratis influenzavaccinationer, som jo bliver givet til alle, uanset om det er pensionerede direktører med strandvejsvilla, eller om det er nogle andre, der har et reelt behov for en vaccination, og som ikke har mulighed for selv at betale den.
Vi er jo positivt indstillet over for forslaget.
Det tror jeg også fru Lone Møller kan høre ud fra, hvad jeg siger.
Men jeg kunne godt tænke mig, hvis vi nu skulle genfremsætte et sådant forslag - det kunne jeg godt forestille mig at fru Lone Møller havde lyst til at gøre - at vi så gik ind og kiggede på, om vi kan koble motion på recept på forslaget, om vi kan koble madordningerne på forslaget, sådan at forslaget ikke bare pegede på den her del af løsningsmodellen til fedmeproblemstillingen, men kiggede bredere på, hvad vi gør, hvis der er en diætist, som siger: Spis sundere.
Hvad gør vi så for at sikre, at folk reelt får de redskaber, der gør det muligt for dem at købe sund mad?
Eller hvis diætisten siger, at man skal motionere noget mere, så skal man have reel mulighed for netop at kunne motionere, gå en tur i skoven og også være sikker på, at man kan komme ud af skoven igen, så man ikke ender midt inde i skoven og ikke kan komme videre, fordi ens helbred ikke kan holde til de lange ture, eller fordi ens overvægt ikke åbner mulighed for det.
Så alt i alt vil vi sige, som vi også sagde tidligere: Der er god fornuft i forebyggelse, det vil være en god måde
at bruge penge på.
Vi er i SF positivt indstillet over for det foreliggende forslag.
Vi kunne godt tænke os, som vi pegede på tidligere,
at der kom nogle andre elementer med, som gav et bredere tilbud til patienter med overvægt.
Vi er reelt set heller ikke bange for at bruge flere penge, end det nuværende forslag lægger op til.
Vi har også afsat penge til det i vores finanslovforslag, for vi mener